google/wiki40b huggingface dataset:
Preimplantasjonsdiagnostikk

Preimplantasjonsdiagnostikk også kjent som PGD(pre-implantation genetic diagnosis), er prosedyrer innenfor medisin og (klinisk)genetikk som utføres på embryo  før de settes i en livmor. Noen ganger utføres dette også på kjønnsceller før befruktning. En av fordelene med PGD, er at man kan unngå abort, og medføre mindre belastning for kvinnen. Metoden kan nesten sikre at barnet ikke får sykdommen som blir selektert bort. PGD er knyttet til assistert befruktning, fordi embryoet eller gametene må være ute av kroppen for at man skal kunne foreta gentestingen.
Begrepet preimplantasjonsdiagnostikk er et upresist uttrykk, fordi diagnose i medisinen betyr å identifisere en sykdom eller dens årsak ved å se på og analysere symptomene. Embryo og kjønnsceller er ikke rammet av sykdom på denne måten, men de kan ha genetiske forutsetninger for å utvikle sykdom på et senere stadium.

Preimplantasjons-screening

I USA er det godtatt å genprøve embryoet dersom kvinnen har høy alder, dersom familien sykdomshistorie avslører økt risiko for nedarvede genetiske feil, dersom det er økt risiko for sykdom fra feil på X-kromosomet, dersom foreldrene har sterke preferanser på kjønn, eller dersom et søsken trenger stamceller eller  beinmargstransplantasjon. I Norge tillates det å gen-teste embryo der en eller begge er bærere av alvorlig monogen eller kromosomal arvelig sykdom  eller dersom et søsken trenger stamceller.
En metastudie fra 2011 viser at dersom kunstig befruktning via IVF uten preimplantasjons-genscreening (PGS) gir barn i 26% av tilfellene, så reduseres denne til mellom 13% og 23% dersom det gjøres en PGS.

Historie

I 1967, rapporterte Robert Edwards og David Gardner at de hadde gjennomført vellykket kjønnsbestemmelse av blastocyster hos kaniner. Med dette hadde man kommet det første skrittet i retning PGD. In vitro-fertilisering for mennesker ble ikke fullstendig utviklet før på 80-tallet, da PCR-teknologien ble oppfunnet. De første vellykkede forsøkene på PGD ble gjort av et forskerteam i 1989, der man forsøkte å velge bort embryo med risiko for cystisk fibrose. De innledende forsøkene hadde blitt publisert noen år tidligere. I disse banebrytende forsøkene, ble PCR brukt til å velge kjønn til barn der foreldrene var bærere av kjønnsbundne sykdommer.
Metoden blir i noen tilfeller anvendt for å redde barn med alvorlige sykdommer, ved at foreldre kan velge å få donorbarn med riktig vevstype. Stamceller fra nyfødtes navlestrengblod kan dermed brukes til å behandle syke søsken.

Etikk

Det er en rekke etiske problemstillinger knyttet til preimplantasjonsdiagnostikk. Lovgivningen i Norge, og i mange andre land, har derfor vært streng på dette området. I 2008 kom en ny bioteknologilov som blant annet åpnet for diagnotisering av embryo der foreldre er bærere av alvorlige genetiske sykdommer, og i tilfeller der man trenger stamceller til eldre søsken.
I Norge førte "Mehmet-saken" i 2004 til et stort engasjement og politiske debatt. Saken førte til at bioteknologiloven ble endret slik at Mehmet kunne få et søsken - men søsteren, Norges første "designer-baby", døde i mors liv.
Grease (film)

Handling

Danny Zuko og Sandy Olsson møtes en sommer i USA, men etter sommerferien skal Sandy reise til Australia.
Det viser seg ved skolestart at Sandy ikke flytter allikevel. Da de møter hverandre oppfører ikke Danny seg som han gjorde i sommerferien. Grunnen er statusen overfor vennene hans. Sandy er skoleflink, mens Danny tilhører den gjengen som røyker og skulker timer hver dag. Vennene deres mener de er for forskjellige, og at en av dem må forandres, hvis de vil være sammen.
Vehicles

Vehicles er Braintoys første, og foreløpig eneste, album. Det ble utgitt i 2008 av Universal Music Group.
Thales' teorem

Thales' teorem kalles flere fundamentale teorem i euklidsk geometri som ofte knyttes til den greske naturfilosof Thales fra Milet. De fleste eller alle av disse antas å ha vært kjent kanskje tusen år tidligere blant babylonske matematikere i det gamle Mesopotamia. 
Det finnes ingen originale overleveringer av hans bidrag som i hovedsak er blitt kjent gjennom den omtale som Proklos skrev nesten tusen år senere. Sannsynligvis knyttes Thales til disse teoremene fordi han ga bevis for deres riktighet. Denne logiske stringens skiller gresk vitenskap i stor grad fra babylonsk eller tidligere egyptisk vitenskap. Teoremene og deres bevis er også gjengitt i Euklids store verk Elementene. 
De fleste teoremene til Thales uttrykker egenskaper ved likebeinte eller formlike trekanter. I dag virker de i stor grad selvinnlysende. Men de danner grunnlaget for euklidsk geometri og gir opphav til en stor mengde konsekvenser som ikke lenger er så opplagte. De to viktigste er transversalteoremet og halvsirkelteoremet. Det første relaterer forhold mellom linjestykker som oppstår når to linjer blir kuttet av to eller flere parallelle linjer. Proklos forteller at Thales benyttet dette til å måle høyden av Kheopspyramiden på en reise i Egypt.
Det andre teoremet sier at når en trekant er innskrevet i en sirkel med en side som diameter, så vil trekanten være rettvinklet. Spesielt dette teoremet har mange viktige anvendelser i geometri og trigonometri.
Wolfgang Klafki

Biografi

Etter den andre verdenskrig begynte Klafki på sin lærerutdanning i Hannover og arbeidet som lærer i grunnskolen i Lindhorst og Ludersfeld fra 1948 til 1952. Han hadde en demokratisk undervisningsstil, og han brukte mye tid på den enkelte elev. Seinere arbeidet han som forskningsassistent i Münster og Hannover. Og fra 1963 til han ble pensjonert i 1992 underviste han som professor ved Philipps-Universität Marburg. Han har også fått flere utmerkelser som æresdoktor.
Jean de Florette – Kilden i Provence

Handling

Handlingen i Jean de Florette er lagt til landsbygda i Provence i tiden like etter første verdenskrig, der bymannen Jean de Florette (Depardieu) har arvet et småbruk. Dette fører ham inn i konflikt med Soubeyran-slekten (Montand og Auteuil) på nabogården over tilgangen på områdets knappe vannressurser, noe begge trenger til å drive landbruk. Soubeyran-folket bruker en rekke skitne triks for å få Jean de Florette til å mislykkes slik at de kan overta gården hans (og dermed også en skjult vannkilde) på billigsalg, og konflikten ender til slutt også i tragedie.

Mottakelse

Filmen ble en kommersiell suksess. Jean de Florette ble årets mest besøkte film i hjemlandet Frankrike, med mer enn seks millioner solgte billetter i 1986. Filmen var populær også i Norge, og hver fjerde innbygger i Oslo så Jean de Florette del én og to på kino. Jean de Florettes suksess bidro også til å popularisere Provence som turistdestinasjon utenfor Frankrikes grenser. Ved de 12. César-utdelingene i 1987 var Jean de Florette nominert i ti kategorier, og vant i én: Daniel Auteuil som beste mannlige skuespiller. Jean de Florette vant også (sammen med del to) den franske Prix de l'Académie nationale du cinéma for 1986.
Lemnisk

Skriftsystem

De bevarte lemniske inskripsjonene er alle skrevet med en skrift som ligner det etruskiske alfabet og skriften på eldre frygiske inskripsjoner. Den er avledet av de arkaiske vestlige greske alfabetene og alfabetene i Lilleasia.

Klassifisering

Forskjellige forsøk på å plassere etruskisk innenfor en større språkfamilie har vært omstridt. Det blir derfor ofte oppfattet som et isolert språk. Denne diskusjonen har ofte vært knyttet til spørsmålet om etruskernes opprinnelse som etnisk gruppe. Helt siden oldtiden har de lærde vært uenige om hvorvidt etruskerne var Italias urbefolkning, eller om de var innvandrere østfra.
I sitt verk Geografika (V, 2) siterte den greske historikeren Strabon den tidligere historikeren Anticlides. Han hevdet at pelasgerne kom fra øyene Limnos og Ímvros, og deltok i grunnleggelsen av Etruria.
Både etruskisk og lemnisk har to spesielle former for dativ, hvor type-I er markert med suffikset *-si og type-II med suffikset *-ale. Dette er kasus som er helt unike for disse språkene. På Lemnos-stelen er dette dokumentert på lemnisk i ordene Hulaie-ši («for Hulaie») og Φukiasi-ale («for Phocaean»). Eksempler i etruskisk er aule-si («til Aule») på steintavlen Cippus Perusinus, såvel som inskripsjonen mi mulu Laris-ale Velχaina-si («Jeg ble velsignet for Laris Velchaina»).
Etruskisk og lemnisk deler også et genitiv i form av suffikset *-s og et enkelt tempus i a-i. Etruskisk ame («var») er således en bøyning av *amai, mens genitiv-endelsen -ai på lemnisk er dokumentert i šivai («levde»).
Uniform Resource Name

URN Syntaks

RFC 2141 (datert Mai 1997 og fremdeles klassifisert som med behov for diskusjon og forslag til forbedringer) beskriver i BNF-form syntax for URN slik:
  <URN> ::= "urn:" <NID> ":" <NSS>
hvor <NID> er Namespace Identifier (navneromidentifikator) og <NSS> er Namespace Specific String (navneromspesifikk streng). Deler angitt i hermetegn er betegnet som påkrevd. "urn:" er tillatt skrevet med både små og store bokstaver. Mao. er Urn:, uRn:, URN:, urn: alle tillatt.
Navneromsidentifikatoren bestemmer den syntaktiske tolkningen av den navneromspesifikke strengen.

URN og IETF

Internet Engineering Task Force (IETF) har en arbeidsgruppe som har som mål å utarbeide ett rammeverk for URNer, samt et sett med komponenter som er tilpasset dette rammeverket.
Resultatet fra denne arbeidsgruppen er et sett med RFCer, hvor antageligvis de meste relevante er RFC 2611 – URN Namespace Definition Mechanisms, RFC 2141 – URN Syntax og RFC 2276 – Architectural Principles of Uniform Resource Name Resolution.
Saltmangel

Saltmangel (medisinsk kalt hyponatremi) er en tilstand der kroppen har mangel på natriumklorid. Mangel på natriumklorid er uvanlig hos mennesker, men det kan oppstå blant husdyr. Et tegn på saltmangel er ofte at et dyr slikker på blant annet metall og tre. Mangel på salt kan føre til kramper i musklene.
Romleir

En romleir er en form for leir for barn og ungdom med fokus på romforskning og romfart. Aktivitetene på leiren inkluderer gjerne eksperimenter, beregninger og organisering av rakettoppskytninger, i tillegg til forelesninger fra romforskere og ingeniører.
Den første romleiren ble etablert i 1992 i USA på initiativ fra Wernher von Braun, som hadde vært på museet U.S. Space & Rocket Center i Alabama og observert barn som studerte raketter og tok notater. Etter etableringen av United States Space Camp i Alabama spredte romleirene seg, først til andre amerikanske delstater – Florida og California – og senere til andre land som Canada, Frankrike, Belgia og Tyrkia.
European Space Camp ble opprettet i 1996, med 20 deltagere fra Skandinavia. Etter en vellykket start ble leiren et årlig arrangement og stadig utvidet, slik at den i 2012 hadde 400 deltagere fra mer enn 20 land.
Giacomo Giustiniani

Liv og virke

Giustiniani stammet fra en adelsfamilie. Han ble etter studiene utnevnt til apostolisk protonotar i 1792 og mottok de lavere vielser. På sin 23-årsdag ble han doktor i sivil- og kirkerett (utriusque).

Tidlig kirkelig karriere,Napoleonstiden

Det påfølgende år sendte pave Pius VI ham som pavelig legat til Romagna-området. Etter tilbakekomsten i 1795 ble Giustiniani protonotar ved Rituskongregasjonen. 
Hans prestekarriere ble avbrutt av Napoleonskrigene. I de urolige årene i Europa under den franske maktstyrkelsen levde han fra 1799 som lekmann og reiste på kryss og tvers i Europa. Han fordypet seg igjen i studier. I 1798 satt han en kort stund i fransk fangenskap. Først i 1814 kunne han vende tilbake til den romerske kurie. 
Den nye paven, Pius VII, utnevnte ham til pro-guvernør av Roma. I 1815 kunne han som apostolisk delegat gjenetablere det pavelige herredømme i Bologna, og knyttet der blant annet kontakt med den derværende erkebiskop Carlo Oppizzoni.

Prest og biskop

Den 21. desember 1816 mottok den da allerede 47 år gamle Giustiniani prestevielsens sakrament. Allerede året etter ble han titularerkebiskop av Tyrus; han ble bispeviet av kardinaldekan Alessandro Mattei i Peterskirken. Etter bispevielsen var Giustiniani apostolisk nuntius i Spania. På grunn av liberale oppstander måtte han i begynnelsen av 2823 flykte til Bordeaux. Først etter at kong Ferdinand VII kunne gjenvinne sitt herredømme med fransk hjelp, vendte Giacomo Giustiniani tilbake til Spania.

Kardinal

I 1826 utnevnte pave Leo XII ham til biskop av Imola (med personlig tittel som erkebiskop). I konstitoriet av 2. oktober 1826 tok paven ham inn i kardinalskollegiet. Kardinal Giustiniani fikk  Santi Pietro e Marcellino som tittelkirke.
Etter Leo XIIs død deltok kardinal Giustiniani ved pavevalget i 1829. Det neste pavevalget fulgte allerede i 1830 og pågikk i femti dager til inn i 1831. Der ble kardinal Giustiniani ansett som en særlig sterk kandidat til å bli valgt til pave. Men kong Ferdinand VII av Spania gjorde ved sin representant kardinal Juan Francisco Marco y Catalán gjeldende sitt veto mot ham, på grunn av tidligere diplomatiske spenninger. 
Paven som ble valgt, Gregor XVI, utnevnte ham til kommendatarabbed av Farfa, noe han forble til 1833. I 1834 ble kardinal Giustiniani prefekt for Indekskongregasjonen. I 1837 utnevnte Gregor XVI ham til camerlengo og i 1839 ble han kardinalbiskop. 
I 1843 døde Giacomo Giustiniani. 73 år gammel. Han ble gravlagt i kirken Santa Maria sopra Minerva.
Ole Vellan

«Ole Vellan» er en norsk folkevise av den typen som vi kaller middelalderballade. I TSB-katalogen deler den typenummer TSB D 280 med en annen vise som kalles Jeg lagde meg så silde. Typen kalles også Kjærestens død.

Handling

Hovedpersonen tjener i kongens gård da han får vite at kjæresten hans er død. Han går fram for kongen og ber om orlov til å dra hjem. Kongen byr ham store gaver og en annen brud, men han drar. Da han ser kjæresten som lik, dør han av sorg. Forskjellen på de to versjonene er at visa Ole Vellan er i tredje person mens Jeg lagde meg så silde fortelles av et jeg.
Begge versjonene har vært populære og er dokumentert mange steder i Sør-Norge, i tillegg finnes de også i Danmark og Sverige.

Teksten

1.Ole Vellan tjente på kongens gård

der tjente han for føde og for klede,

så kom der et brev i fra Rosenlund,

som siger at hans kjæreste er døde.
2.Han Ole han stiller seg for kongens brede bord

han gjorde all den tjeneste som han kunne,

så ba han sin nådigste konge om forlov

at reise til Rosende Lunde.
3.Kongen han svara frå sitt bredeste bord:

Jeg vil derom slett intet høre,

men du skal få svara eit einaste ord:

Hva har du i Rosenlund at gjøre.
4.Det er kommet en tiend hit til din gård

hvor over mitt hjerta monne bløde.

Det er kommet et brev i fra Rosenlund

som sier at min kjæreste er døde.
5.Og kongen han svara så listelig

det var ikke mer enn en kvinne,

men jeg skal gjøre det så ut i mitt råd,

at du skal få den fagreste grevinne.
6.Og alle dei grevinner jeg akter ikke på,

dem ville jeg for allting ikke have,

men jeg få reise til Rosenlund

og følge min kjærest i graven.
7.Han Ole oppsala grågangaren sin

der sto han så blek som en lilje,

så red han så fort som den lille fugl fløy

alt over de nordenlandske fjelle.
8.Da han kom seg ril Rosenlund

da bandt ha nsin hest til en stolpe,

så gikk han seg i fruerstuen inn

der fruer og jomfruer gråte.
9.Så gikk han seg i likstuen inn,

der vred han sine hender så såre,

og hvert det sandkorn på gulvet lå

det vætet han med sin tåre.
10.Hu gamle mor hu tala så mildelig:

Du finner vel igjen hennes like.

Nei hennes like jeg aldri mere ser

ei heller uti syv kongerike.
11.Han Ole han satte seg ner på ein stol

han satte seg der til at sove,

han befala Gud sin syndige sjel

og så oppga han sin ånde.
12.Begge de lik de blei lagt i ein båt

og kisten den var utav marmor,

der skal de ligge alt til dommedag

og Gud han oppvekker oss alle.
Villiersicometes

Utseende

Nokså små (ca. 5 millimeter), slanke, matt brunlige til brunsvarte trebukker. Antennene er kraftige og vanligvis betydelig lengre enn kroppen, den ytre delen med en del kraftige, lange, mørke hår. Hodet er rundet, pronotum avrundet sekskantet med en butt pigg midt på hver sidekant. Dekkvingene er jevnbrede, beina nokså korte med litt fortykkede lår.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Cometes i snever forstand lekten er for det meste utbredt i Brasil, men forekommer også i Paraguay og Argentina, mens gruppen Paracometes er utbredt fra Costa Rica i nord til Fransk Guyana i sør.
Barneombudsaken

Barneombudsaken var en hendelse i Norge i februar 2008 der barne- og likestillingsminister Manuela Ramin-Osmundsen avgjorde at barneombud Reidar Hjermann skulle bli erstattet av juristen Ida Hjort Kraby da Hjermanns åremål gikk ut i april samme år. Inntil da hadde alle tidligere barneombud fått fortsette i en ny periode etter sin første fireårsperiode. Det ble stilt spørsmål om statsråden var inhabil da hun utnevnte Hjort Kraby, som hun kjente fra før, og om hun avsatte Hjermann på grunn av hans kritikk av regjeringens politikk. Etter stor medieoppmerksomhet og angivelig uryddige forklaringer, valgte statsråden å gå av 14. februar 2008. Også Hjort Kraby trakk seg fra stillingen som nyutnevnt barneombud.

Bakgrunn og saksgang

8. februar 2008 kom Ramin-Osmundsen, som da var barne- og likestillingsminister, i søkelyset på grunn av påstått inhabilitet i forbindelse med utnevnelsen av Hjort Kraby som nytt barneombud. I dagene etter utnevnelsen kom det frem at begge tilhørte samme bekjentskapskrets og hadde vært på fest hos hverandre flere ganger. 
Det ble også stilt spørsmål ved årsaken til at det sittende barneombudet, Reidar Hjermann (2004–2008), ikke fikk fornyet sitt åremål, kunne være at han hadde vært for brysom for regjeringen.
Først om morgenen 14. februar 2008, redegjorde Ramin-Osmundsen overfor statsministeren at hun den 3. januar 2008 hadde diskutert Hjort Kraby med Anne Lise Ryel - en felles bekjent av henne og Hjort Kraby. I denne samtalen hadde Ramin-Osmundsen gitt uttrykk for at Hjort Kraby var en sterk kandidat til stillingen som barneombud og at hun beklaget at Hjort Kraby hadde trukket sin søknad. Etter denne samtalen søkte Hjort Kraby stillingen på ny, og fikk den.
Fortielsen gjorde at Ramin-Osmundsen den 14. februar 2008 bad om avskjed, etter at statsminister Jens Stoltenberg hadde «formidlet alvoret i situasjonen» til henne. Samtidig sendte Hjort Kraby ut en pressemelding hvor hun uttalte at hun av omsyn til hva som tjener barneombudet, hadde valgt å trekke seg seg fra stillingen som hun skulle tiltrådt 1. april.
Sinjarheim

Sinjarheim er en nedlagt gård beliggende på et høydedrag på nordsiden av Aurlandsdalen i Sogn og Fjordane, ca. 2 timers gange fra Vassbygdi, i eie av Inge Olai Sønnerheim. Rundt gården er det gjel, juv og brusende fosser på alle kanter. Navnet Sinjarheim kommer mest trolig fra den særegne og imponerende utsikten fra gården.

Bygningsmasse

Gården består av en husklynge på seks hus og en liten tørkestue for korn. Med unntak av stuehuset og kårbygningen, er alle hus bygget av materialer hentet på stedet. Stuehuset er bygget av tømmer hentet ca. 1830 fra Norheimsdalen ytterst på neset mellom Aurlandsfjorden og Sognefjorden. Løen og fjøset er stort sett bygget av gråsten, fjøset og ildehuset er gravet ned i marken, og har et forhistorisk preg. Da de fastboende flyttet ned til Vassbygdi i 1922, ble bygningene kun benyttet som støl frem til 1964, hvoretter bygningene stod ubrukt og forfallet tok til. I 1987 holdt kårbygningen på å falle ned i avgrunnen, låven var nærmest en ruin uten tak og taket på fjøstaket holdt på å ramle ned.

Historie

De første sikre kilder om gårdsdrift er fra 1600-tallet, men man tror at det har vært gårdsdrift før Svartedauden på 1300-tallet. Man mener at det har bodd folk her så langt tilbake i tid da det var like viktig å jakte rensdyr som å drive jordbruk. I 1869 var åkerarealet på 11,5 mål, som gav store avlinger. Gården var i kontinuerlig drift frem til 1922, men ble da fraflyttet som den siste gården i Aurlandsdalen. Den ble dog benyttet mye til stølsdrift frem til 1964. Sinjarheimsgalden ble skutt ut på 1860-tallet, noe som gjorde Aurlandsdalen med fremkommelig for mennesker og husdyr; før dette måtte man ta store omveier via Almabrui opp til Vetlestølen over Teigen og Bridlebrui, eventuelt via Stondalen og over fjellet over Hovdungo og videre over Teigen.

Restaurering

Den første ombyggingen kan ha vært i 1878 samtidig som stuerommet ble malt med figurdekorasjoner. I 1988 ble det tatt initiativ til dugnadsarbeid på Sinjarheim for å redde bygningene på tunet. Med økonomisk støtte fra Aurland kommune, Sogn og Fjordane fylkeskommune, Oslo Energi og Forsvaret, kunne 20 frivillige personer gå i gang med arbeidet. Siden da har det vært årviss dugnadsaktivitet som har reddet stedet fra forfall. Fortidsminneforeningen i Bergen har restaurert de gamle husene på Sinjarheim. De som har drevet restaureringsarbeidet har sett på dette som en ferie, uten lønn. Sogn Jord- og Hagebruksskule kom med i arbeidet på Sinjarheim i 1992. På dett tidspunkt var kulturlandskapet rundt gårdshusene i ferd med å vokse til, og for å opprettholde kulturlandskapet, var det viktig å komme i gang med stølsdrift igjen.

Stølsdrift på Sinjarheim

Siden 1992 har elever ved Sogn Jord- og Hagebruksskule vært på Sinjarheim tre uker hver sommer i månedsskiftet juli/august for å lære gammel stølsdrift. I starten var dette et prøveprosjekt for en sommer, men har siden dess vært en årviss begivenhet. De har med seg tre kyr og 60-70 geiter, som melkes for hånd. Fra melken ystes brun og gul ost.
Uzzano

Frazioni

Kommunen omfatter følgende frazioni:
Fornaci, Forone,  Molinaccio,  La Costa,  Sant'Allucio,  Santa Lucia,  Torricchio.
Xantheremia

Utseende

Små (gjerne 4 - 6 millimeter), avlange, svarte praktbiller med gulaktige tegninger på dekkvingene. Oversiden er fint punktert og hårete, dekkvingene med fine punktrader. Pronotum er rundet. Antennene er korte og sagtakkede.

Levevis

De voksne billene besøker gjerne blomster. Slekten forekommer først og fremst i ørkener.

Utbredelse

Slekten er utbredt i Nord- og Øst-Afrika (sørover til Kenya), Midtøsten og Sentral-Asia.
Black Friday (shopping)

Black Friday, eller svartfredag, er en årlig handledag som finner sted dagen etter Thanksgiving i USA. Dagen er tradisjonelt begynnelsen på julehandelen og mange utsalgssteder åpnes ofte så tidlig som klokka tre på natta eller tidligere og tilbyr en rekke salgsvarer, ofte begrenset i antall eller tidsrom. Ettersom Thanksgiving i USA alltid faller på den fjerde torsdagen i november vil Black Friday finne sted på en fredag mellom 23. og 29. november.
«Black Friday» er et begrep som har blitt benyttet i mange sammenhenger. Som handelsdag har det amerikansk opprinnelse og går tilbake til 1800-tallet hvor det i USA ble assosiert med finanskrisen i 1869. Den eldste kjente bruken av «Black Friday» var en handledag som kom etter Thanksgiving («takksigelsesdag», da amerikanere uansett hadde fri) som skjedde den 1. desember 1961 i et utgave av avisen The Shortsville-Manchester Enterprise (Shortsville, New York). I denne artikkelen refereres det til en bruk av begrepet av politiet i Rochester i New York.
Det har også blitt hevdet at «Black Friday» beskriver at handelen denne dagen bidrar til at mange butikker igjen går med overskudd – og dermed går fra røde til svarte tall i regnskapet. Dagen er også en viktig indikator på hvordan julehandelen kommer til å bli; den fungerer som et barometer på folks vilje til å bruke penger.
Språkrådet har foreslått formen «svartfredag» for bruk på norsk.

I Norge

Den 26. november 2010 ble shoppingfenomenet «Black Friday» for første gang brukt i Norge, da Norwegian Outlet i Vestby introduserte handledagen. Komplett.no var den første nettbutikken i Norge som arrangerte Black Friday, også i 2010. Det første norske mediet som kastet seg på fenomenet kommersielt var Nettavisen, som i 2013 lenket til norske og amerikanske nettbutikker gjennom live-oppdateringer på salget hele døgnet. De seneste årene har avisen fulgt salgene i Norge og USA direkte hele det som kalles Black Week. Nettavisen har også opprettet en egen side for dette.